Predkladacia správa

Úloha pripraviť na podpis dohodu o zrušení vízovej povinnosti pre držiteľov všetkých druhov cestovných dokladov s Bolívijskou republikou vyplynula z bodu C.4. uznesenia vlády Slovenskej republiky č. 604 zo dňa 27. júna 2001 k  návrhu harmonizácie vízovej politiky Slovenskej republiky s vízovou politikou Európskej únie, ktoré je v súlade s Nariadením Rady Európskych spoločenstiev č. 539/2001 uvádzajúcim zoznam tretích krajín, ktorých štátni príslušníci musia mať víza pri prekračovaní vonkajších hraníc a krajín, ktorých štátni príslušníci sú oslobodení od tejto povinnosti. 
Proces prípravy dohody o zrušení vízovej povinnosti s Bolívijskou republikou začal v roku 2001, keď slovenská strana zaslala prostredníctvom konzulárneho odboru Ministerstva zahraničných vecí Slovenskej republiky bolívijskej strane svoj návrh dohody. Bolívijská strana na uvedený návrh reagovala zaslaním nóty č. EXRE/597/09/03, ktorou oznámila, že s účinnosťou od 1. októbra 2003 zrušila vízovú povinnosť pre občanov viacerých krajín vrátane Slovenskej republiky. Občania Slovenskej republiky cestujúci do Bolívijskej republiky na účel turistiky sa môžu zdržiavať v krajine po dobu nepresahujúcu 90 dní. Vychádzajúc z uvedeného Ministerstvo vnútra SR pripravilo návrh na jednostranné zrušenie vízovej povinnosti pre štátnych občanov Bolívijskej republiky, ktorí vstupujú na územie Slovenskej republiky.
Predkladané jednostranné zrušenie vízovej povinnosti umožňuje štátnym občanom Bolívijskej republiky, ktorí sú držiteľmi platného cestovného pasu Bolívijskej republiky, vstupovať na územie Slovenskej republiky z dôvodu turistiky a zdržiavať sa na ňom bez víz po čas nepresahujúci deväťdesiat (90) dní v rámci šiestich (6) mesiacov od dátumu prvého vstupu na územie Slovenskej republiky. Toto jednostranné zrušenie neobmedzuje právo vlády Slovenskej republiky odoprieť vstup na územie Slovenskej republiky alebo zakázať pobyt na ňom štátnym občanom Bolívijskej republiky, ktorých pobyt na území svojho štátu považuje za nežiaduci.
	Vykonanie obvyklých formálnych úkonov súvisiacich s týmto jednostranným zrušením zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky v súlade s platnými predpismi.
           Predložený návrh zrušenia vízovej povinnosti vo vzťahu k Bolívijskej republike  zodpovedá záujmom vízovej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.	 
Predložený návrh zrušenia vízovej povinnosti nemá finančný, ekonomický a environmentálny vplyv a nemá vplyv na zamestnanosť.